open-index/open-wikipedia-markdown huggingface dataset:
Bryne Idrettslag

**Bryne Idrettslag** (**Bryne IL**), er en idrettsklubb fra Bryne i Time kommune i Rogaland. Laget ble stiftet 10. april 1926 som et rent fotballag, men utvidet etter det tilbudet med håndball, volleyball og friidrett ved et nytt stiftelsesmøte 4. mars i 1937. Fra 1991 ble klubben delt i egen lag for de ulike idrettene.

## Fotball

Fotballen i Bryne ble i 1991 samlet i Bryne Fotballklubb. Bryne IL ble cupmester i fotball 1987 da Brann ble slått 1–0 i finalen etter scoring av Kolbjørn Ekker. Cupfinalen 2001 tapte Bryne mot Viking. Klubben har to sølvmedaljer i serien (1980, 1982) og var sist på øverste nivå i 2003. De spiller sine kamper på Bryne stadion. 
Noen kjente spillere: Erling Braut Haaland, Arne Larsen Økland, Gabriel Høyland, Johannes Vold og Rune Ottesen.

## Friidrett

Friidretten kom inn i Bryne IL i 1937 og ble samlet i Bryne Friidrettsklubb fra 1991. Friidretten deler Bryne Stadion med fotballen og har sine vintertreninger i Timehallen.
Noen meritterte utøvere klubben er søstrene Rita Rosseland (mangekamp) og Anne Gro Rosseland (spyd), Monica Penne (mangekamp) og Torbjørn Briseid (sprint).

## Referanser


## Eksterne lenker
* ''BRYNE FRIIDRETTSKLUBB''
Voksne med medfødt hjertefeil

**Voksne med medfødt hjertefeil** (VMH) er en medlems- og interesseorganisasjon for voksne med medfødt hjertefeil, genetisk hjertefeil eller tidlig ervervet hjertesykdom, og deres pårørende i Norge. Foreningen ble stiftet i april 2010. Initiativet kom fra Foreningen for hjertesyke barn (FFHB).
VMH hadde sitt første ordinære landsmøte i januar 2012. Marit Haugdal ble valgt som foreningens nye leder.

For en generasjon siden var det ikke vanlig at barn med medfødt hjertefeil levde lenge nok til å nå voksen alder. I dag når ca 85 % av alle som fødes med medfødt hjertefeil i Norge voksen alder. Det er rundt 9000 hjertebarn og unge under 18 år i Norge, og trolig rundt dobbelt så mange over 18 år. Antallet øker stadig, og dette er en av de hurtigst voksende pasientgruppene i verden.
 
Det å ha en medfødt hjertefeil følger deg hele livet. Også i voksen alder kan det føre til mange sykehusopphold med mye usikkerhet om fremtiden.
 
Voksne med medfødt hjertefeil er ny pasientgruppe som man relativt sett har liten kunnskap om. Det er stort behov for informasjon, nettverk og fellesskap for voksne med medfødt hjertefeil.

**Voksne med medfødt hjertefeil (VMH) skal blant annet jobbe for:**
*bedre livskvalitet for voksne med medfødt hjertefeil
*å gi voksne med medfødt hjertefeil et sosialt fellesskap
*å arrangere fagseminarer
*helsepolitiske temaer som rettigheter, forsikringer, utdanning, arbeidsliv etc.
*å gi god informasjon til målgruppen, helsevesenet og samfunnet for øvrig et aktivt samarbeid med sykehusene
*mer forskning på og om voksne med medfødt hjertefeil
*å delta aktivt i det europeiske samarbeidet rundt medfødt hjertefeil

## Referanser


## Eksterne lenker
* 
*
Hör mein Lied, Violetta

**«Hör mein Lied, Violetta»** er en tango fra 1937, skrevet av tyske Othmar Klose og Rudolf Lukesch. Den var laget over et tema fra Giuseppe Verdis opera, *[[La traviata]]*.

## Engelsk versjon
Harry Pepper har skrevet en engelsk tekst. Den bærer tittelen «Hear My Song, Violetta».

### Innspillinger
*Irske Josef Locke with Orchestra conducted by Eric Robinson. Utgitt på 78-platen Columbia D.B.&nbsp;2351 i Storbritannia i 1947. Sangen ble for alltid assosiert med ham
*Norske Ray Adams, Tony Hatch orchestra. Utgitt på singlen Manu MA-6 i Norge i 1961. B-siden var «You Belong to My Heart»

## Svensk versjon
Sven-Olof Sandberg har skrevet en svensk tekst.

### Innspilling
*Norske Ragnar Asbjørnsen (Ray Adams). Utgitt på singlen Manu MA-7 i Norge i 1961. B-siden var «Ann-Maria»

## Norsk versjon
Poul Anker har skrevet en dansk tekst, som den norske bygger på.

### Innspillinger

## Fotnoter og referanser
Lukka

**Lukka** er navnet på noen landområder i Anatolia som omtales i en del hettittiske tekster fra 1700-tallet f.Kr. og framover, fra overgangen fra midtre til sen bronsealder. De landområdene som utgjorde Lukka ble aldri underlagt fast hettittisk kontroll, og de ble sett på som fiendtlig av hettittene. Det er generelt antatt at stedsnavnet Lukka fra bronsealderen tilsvarte det senere navnet Lykia fra klassisk tid. 

Forskernes forståelse av utstrekningen av landet Lukka er delt i to syn, et maksimalistisk og minimalistisk. Det maksimalistiske synet er fremmet av den britiske eksperten på hettittene, Trevor R. Bryce, som har diskutert forekomstene av Lukka i bronsealderteksten: 
«Fra disse tekstene kan vi konkludere at Lukka, eller Lukka-landene, refererte til et landområde som strakte seg fra den vestlige enden av Pamfylia gjennom Lykaonia, Pisidia og Lykia.»

Det minimalistiske synet er fremmet av forskeren Ilya Yakubovich ved University of Oxford, som basert på tekstanalyser har konkludert : 
«Vi har positive filologiske argumenter for tilstedeværelsen av bronsealderbosetninger til Lukka i klassisk tids Lykia, men ingen andre steder i Lilleasia eller bortenfor det.»

Soldater fra Lukka-landene kjempet på hettittenes side i det berømte slaget ved Kadesj, ca 1274 f.Kr., mot hæren til den egyptiske farao Ramses II. Et århundre senere hadde Lukka vendt seg mot hettittene. Den hettittiske kongen Suppiluliuma II forsøkte forgjeves å beseire Lukka. Dette landområdet bidro således til sammenbruddet for hettittenes rike.

Lukka er også kjent fra oldtidens egyptiske tekster. De var en av stammene som utgjorde havfolkene, et folk eller en sammenslutning av folk eller pirater som invaderte Egypt og den østlige delen av Middelhavet på 1100-tallet f.Kr.

## Referanser


## Eksterne lenker
* Kart over Lykia
* «The Lukka», hos «Sea Peoples and the Philistines on the Web»
Sjopskasalat

**Sjopskasalat** (bulgarsk: *Шопска салата*, rumensk *Salata bulgareasca*) er en tradisjonell bulgarsk salat. 

Den serveres som en forrett eller alene, gjerne med bulgarsk brennevin (rakia) til.

## Salaten
Salaten er typisk lagd av tomat, agurk, løk, paprika, persille, sorte oliven og hvit bulgarsk ost.

Olivenolje, balsamico og salt brukes i salaten.


Fil:Za shopska salata.JPG|Ingredienser.  
Fil:Sopska salata (1).jpg|Servering.  


## Referanser
Djoserpyramiden

**Djoserpyramiden** er en trappepyramide (gammelegyptisk: *kbhw-ntrw*) fra oldtidens Egypt og en arkeologiske levning i Saqqaras nekropolis (gravområde) som ligger nordvest for byen Memfis. Djoserpyramiden er Egypts eldste kjente pyramide. Den ble bygget en gang på 2600-tallet f.Kr. i løpet av 3. dynasti for begravelsen av farao Djoser av hans vesir og arkitekt Imhotep. Denne pyramiden er det sentrale trekket i et omfattende gravkompleks i en enormt område omgitt av seremonielle strukturer og dekorasjoner.

Saqqara, Djoserpyramiden, Memfis og Pyramidekomplekset ved Giza er sammen deler av det samme verdensarvområdet, med fellesnavnet *Memphis and its Necropolis – the Pyramid Fields from Giza to Dahshur*.

Denne første egyptiske pyramide består av seks mastabaer (i minskende størrelse) bygget på toppen av hverandre i hva som åpenbart er revisjoner og utviklinger av den opprinnelige planen. Pyramiden var opprinnelig 62 meter høy med en grunnflate som var 109 m x 125 m, og var kledd i polert, hvit kalkstein. Trappepyramiden (eller ur-pyramiden) er betraktet som verdens eldste bygningsstruktur reist av tilhogd stein, skjønt pyramidene ved Caral i Peru i Sør-Amerika er samtidige, og det egyptiske byggverket nå kjent som Gisr el-Mudir, og som ligger kun noen få hundre meter unna Djoserpyramiden, kan være eldre.

## Djoser
Djoser var den første eller andre farao av 3. dynasti (ca. 2667 til 2648 f.Kr.) fra det gamle rike i Egypt (ca. 2686 til 2125 f.Kr.). Det er antatt at han styrte i 19 år, eller om 19 år var skatteår annethvert år, i 38 år. Han studerte uansett lenge nok til at hans ambisiøse og grandiose plan for sin pyramide ble igangsatt i løpet av hans levetid. Djoser er således best kjent for innovative grav som dominerer landskapet i Sakkara.

## Referanser


## Litteratur
* Bard, Kathryn A. (2008): *An Introduction to the Archaeology of Ancient Egypt*, Oxford: Blackwell Publishing Ltd.
* Lehner, Mark (1997): *The Complete Pyramids. New York: Thames and Hudson*, ISBN 978-0-500-05084-2.
* Hart, George (1991): *Pharaohs and Pyramids, A Guide Through Old Kingdom Egypt*, London: The Herbert Press.
* Shaw, Ian, red. (2000): *The Oxford History of Ancient Egypt*. Oxford University Press, ISBN 0-19-815034-2.
* Wilkinson, Toby A.H. (1999): *Early Dynastic Egypt*, London: Routledge, ISBN 0-415-18633-1.

## Eksterne lenker
* 
* Memphis and its Necropolis – the Pyramid Fields from Giza to Dahshur, Unescos verdensarvprogram
Syklopropan

**Syklopropan** er et hydrokarbon med molekylformelen C3H6. Det har en karbon-ring formet som en trekant og hydrogen atomer festet til. Syklopropan og propen har samme molekylformelen, men ulike strukturformler, de er strukturisomerer.
Irland under OL

**Irland under OL** består av utøvere fra hele Irland (både republikken og Nord-Irland) idet idrett er all-irsk organisert

Irland deltok første gang i olympiske leker under Sommer-OL 1924 i Paris, og har siden deltatt i alle påfølgende sommerleker unntatt Sommer-OL 1936 i Berlin. Irland deltok første gang i olympiske vinterleker under Vinter-OL 1992 i Albertville.

Utøvere fra Irland deltok i perioden 1896–1920 som en del av Storbritannia.

## Medaljeoversikter

## Eksterne lenker
* Irlands OL-statistikk på Olympedia.org
* Irlands OL-statistikk  på Sports-reference.com
DS «Vøringen» (1861)

**DS «Vøringen»** (1861–1923) var et norsk dampskip, bygget i Hull og levert til skipsbyggeri og rederi Brunchorst & Dekke i Bergen i mai 1861. Det skulle gå ruten Bergen til Odda uten statsstøtte,  et resultat av Stortingets bestemmelse på 1850-tallet om å privatisere kystrutene. Amtmannen for Søndre Bergenhus amt hadde da kontaktet Dekke for å få dekket ruten Bergen, innover Hardangerfjorden, til Odda.  Første tur gikk 27. juni 1861 med Johan Jepsen som kaptein og Helge Aga (senere DS «Hardangeren») bak rattet. Det gikk en gang i uken, en gang annen hver uke på vinteren.

Etterhvert kom der konkurrenter, som  DS «Bjørnen» (1865) og DS «Vikingen» (1865).  I 1868 etablerte Helge Aga dette Interessentskabet Hardangeren som fikk bygd DS «Hardangeren» i 1869. I 1871 startet man Det Søndhordlandske Dampskibsselskab som tok over mye av kystrutene der omkring. Siste tur for Vøringen på denne ruten var i mars 1869.

Den ble av Brunchorst & Dekke utleid i sommermånedene 1876 til 1878, som forskningsfartøy til Den norske Nordhavsekspedisjon 1876–78 med Henrik Mohn og Georg Ossian Sars blant lederne.  Fra prosjektrapporten er det beskrevet at den kunne nå 7,5-8 knop i rolig vær. Før sommeren 1877 ble seilene hevet noe for å gi mere fart. Skipet ble lastet med 1400 tønner kull hvorav der gikk to tønner i timen. Det var seks fyrbøtere om bord i tillegg til to maskinister.  Skipet hadde en sjef, to skipsoffiserer, tre styrmenn, en båtsmann, en tømmermann samt åtte helbefarne og like mange halvbefarne matroser. Serveringen ble besørget av en skipskokk med tjener og en messekokk. I tillegg kom de seks-sju forskerne.

Fra 1903 til 1923 var det registrert hos Arendals Dampskibsselskab som kystruteskip (en tid den såkalte «Breviksruta»), inntil det ble hugget.

Dets historie:
*1861: bygget  i Hull, 158 brt, 108 nrt, 216 PC,1 05.0 x 15.6 x 8.5, 2cyl. Lavtrykks Damp., 30 NHK.
*1861:	Mai: Levert som VØRINGEN for Brunchorst & Dekke, Bergen
*1871:	Solgt til D/S Vøringens I/S, Arendal
*1873:	Solgt til J. Hansen m.fl., Bergen
*1873:	Ny maskin: 2cyl. Comp. (Laxevaag Maskin- & Jernskibsbyggeri, Bergen), 35 NHK
*1874:	Jan.: Solgt til Chr. Magnus & P.G. Pettersen, Bergen
*1875:	Jan.: Solgt til Vøringens I/S (Laurvigens Dampskibsselskab), Laurvig
*1881:	April: Solgt til D/S Vøringens I/S (P. A. Johannessen), Skien
*1886:	Forlenget: 178 brt, 123 nrt, 120 PC		119,3 x 15,6 x 8,5
*1892:	Nov.: Solgt til Vøringens A/S (A. Johnsen), Skien
*1903:	Innkjøpt av A/S Arendals Dampskibsselskab, Arendal
*1923:	Solgt til Arendals Skibsophugnings Co., Arendal, for hogging.

## Referanser
Robert Boateng

**Robert Boateng** (født 3. juli 1974) er en tidligere fotballspiller fra Ghana.

Han ble født i Obuasi. Han spilte for Asante Kotoko i Ghana før han kom til Rosenborg i 1997. Han spilte for Rosenborg i Tippeligaen og Champions League. Han spilte også landskamper for .

Han ble aldri noen suksess i Rosenborg, og forlot klubben i 2000. Men han var innbytter i 1997 da Rosenborg slo Real Madrid 2-1. Han spilte deretter for King Faisal Babes i Ghana til 2003.

Boateng er onkel til midtbanespilleren Kevin-Prince Boateng og forsvarsspilleren Jérôme Boateng.

## Referanser


## Eksterne lenker
* 
* Offisiell statistikk for Rosenborg Ballklub Robert Boateng
Karin Balzer

**Karin Balzer** (født **Karin Richert** 5. juni 1938 i Magdeburg, død 17. desember 2019) var en tysk friidrettsutøver. Hun konkurrerte i hekkeløp for Øst-Tyskland, og deltok blant annet i flere sommer-OL. I Sommer-OL 1964 i Tokyo tok hun gull på 80 m hekk.

Hun var mor til hekkeløperen Falk Balzer.

## Referanser


## Eksterne lenker
*
Salar Jung

**Salar Jung**, egentlig **Turab Ali Khan** (født 2. januar 1829 i Bijapur, død 8. februar 1883), var en hyderabadsk adelsmann, som var diwan i staten Hyderabad i tretti år fra 1853 til 1883. Han regnes som mektigere enn statens egentlige hersker, nizamen, og som modernisator av statsforvaltningen i Hyderabad.

## Liv og virke
### Bakgrunn
Han tilhørte den mest prominente gruppen av adelige og kontrollerte mer jordbruksland enn noen annen *[[jagir]]darer*. Godset var på til sammen  km² og var spredt utover Hyderabad. Det ga en årlig inntekt på  rupi.

### Diwan i Hyderabad
Turab Ali Khan kom fra en familie med tradisjon for statstjeneste. Han etterfulgte sin onkel Siraj ul-Mulk som diwan. Da han ble innsatt i mai 1853 fikk han tittelen Salar Jung. Han hadde også titlene *[[nawab]]* og *[[bahadur]]* og ble tildelt britisk ridderskap og benyttet tiltaleformen *[[sir]]* foran tittelen.

Salar Jung opparbeidet seg en så mektig stilling, at han regnes som mektigere enn herskeren. Dette var mulig fordi Mahbub Ali Khan bare var to og et halvt år arvet da han i 1869 arvet tronen. Et regentråd ble oppnevnt. Der ble Salar Jung en av to regenter, men da den andre døde i  1881, var Salar Jung alene regent. Han gjennomførte reformer for å bedre statsfinansene, moderniserte statsforvaltningen og reformerte militærvesenet ved å opprette en sentral kontrollert hær. Moderniseringen av statsapparatet under Salar Jung skjedde i stor grad ved at det ble hentet inn utdannede muslimer fra Nord-India og etter hans tid ble dette en gruppe som fikk politisk makt i staten Hyderabad.

Hyderabad utviklet seg til å bli en vasallstat under britisk overhøyhet. Samme år som Salar Jung ble diwan, ble inntektene fra og administrasjonen av provinsen Berar avstått til det britiske Ostindiske kompani. Salar Jung hadde et godt forhold til Storbritannia og til den britiske resident. Staten var lojal mot britene under opprøret i 1857. I perioden Salar Jung var regent og diwan fikk britene gjennomslag for mange av sine interesser, blant annet når det gjelder slike saker som jernbaneutbygging og britisk saltmonopol. Salar Jungs ønske var imidlertid å bevare Hyderabads uavhengighet og gjenvinne provinsen Berar. Moderniseringen av statsforvaltningen ses på som et ledd i en slik politikk.

Tilliten mellom diwanen og britene var gjensidig og Salar Jung sikret seg britenes støtte for at diwanembetet gikk i arv til sønnen, kjent som Salar Jung II. Også barnebarnet, Salar Jung III, ble statsminister.

Salar Jung var storkommandørridder av Indias stjerneorden.

## Referanser
Island under OL

**[[Island]]** deltok første gang i olympiske leker under Sommer-OL 1912 i Stockholm, men deltok ikke igjen før under Sommer-OL 1936 i Berlin og har siden deltatt i samtlige påfølgende sommerleker. Island deltok første gang i vinterlekene under Vinter-OL 1948 i St. Moritz, og har siden deltatt i alle vinterlekene unntatt Vinter-OL 1972 i Sapporo.

## Medaljeoversikter

## Eksterne lenker
* Islands OL-statistikk på Olympedia.org
* Islands OL-statistikk  på Sports-reference.com
Dazhbog Patera

**Dazhbog Patera** er en vulkansk formasjon på jupitermånen Io, oppkalt etter Dažbog, med en diameter på 118,36&nbsp;km. Denne vulkanen er vanskelig å skille fra andre vulkaner og geologiske formasjoner på noen bilder av Io. I bilder fra *[[Voyager-programmet|Voyager]]*-sondene er denne kalderaen ganske fremtredende med sitt mørkerøde halo rundt kalderaen. På *[[Galileo (romsonde)|Galileo]]*-bilder er det imidlertid vanskelig å si hvor vulkanen er. Man antar at dette betyr at vulkanen var inaktiv. I juli 1998 oppdaget imidlertid Hubble-teleskopet et varmepunkt ved Dazhbog.
Alashiya

**Alashiya** var et land i Orienten i oldtiden. Navnet er kjent fra flere tekster fra nabolandene. Alashiya nevnes som en viktig eksportør av kobber. Det er mest sannsynlig at Alashiya sikter til Kypros eller en del av Kypros.
Masubi (vulkan)

**Masubi** er en aktiv vulkan på Jupiters måne Io, beliggende på den førende halvkulen. Vulkanen ligger i en region med lyst terreng kalt Tarsus Regio. En vulkansk søyle har blitt observert ved Masubi av flere romsonder, første gang av *[[Voyager&nbsp;1]]* i 1979, selv om den ikke har vært vedvarende som lignende vulkaner på Io, for eksempel Amirani og Prometheus.  Masubi er også kjent for å ha en av de største aktive lavastrømmene på Io, og mellom 1999 og 2007 vokste strømmen med 240&nbsp;km

## Referanser
Liste over ambassader i Eritrea

Dette er en **liste over ambassader i [[Eritrea]]**. Det er 17 ambassader i Eritrea idag.

## Ambassader

;Asmara

* Kina
* Djibouti
* Egypt
* Frankrike
* Tyskland
* Israel
* Italia
* Nederland
* Norge
* Qatar
* Russland
* Saudi-Arabia
* Sør-Afrika
* Sudan
* Storbritannia
* USA
* Jemen

## Referanser
Italia under OL

**[[Italia]]** er en av de 14 nasjonene som deltok i de første moderne olympiske leker under Sommer-OL 1896 i Athen. Italia har deltatt i samtlige sommer- og vinterleker. 

I 2009 oppdaget idrettshistorikere fra International Society of Olympic Historians (ISOH) at syklisten Frank Bizzoni, som ble antatt å være fra USA, fremdeles var italiensk statsborger da han deltok i Sommer-OL 1904 i St. Louis i USA. Han ble amerikansk statsborger først i 1917. Etter anbefaling fra ISOH endret den internasjonale olympiske komité Bizzonis nasjonalitet fra USA til Italia i 2021.

## Italia som arrangør
Italia har arrangert OL fire ganger.

## Medaljeoversikter

## Referanser


## Eksterne lenker
* Italias OL-statistikk på Olympedia.org
* Italias OL-statistikk  på Sports-reference.com
Erik Bonnerup

**Erik Bonnerup** (født 6. februar 1939) er en dansk cand.scient. og tidligere administrerende direktør.

Bonnerup ble utdannet cand.scient. i matematikk fra Københavns Universitet i 1966.

Han var fra 1966 ansatt i Socialministeriet og fra 1971 i Danmarks Statistik. I 1973 ble han sjef for økonomisk-statistisk kontor i Socialministeriet, og kom i 1975 til Kommunedata som regionssjef og senere visedirektør. Han ble i 1977 departementssjef i administrationsdepartementet, Finansministeriet. Her var han fram til 1984, da han forlot centraladministrationen til fordel for en stilling som først visedirektør og senere administrerende direktør i Politikens Hus. Han ble i 1988 administrerende direktør for Statsanstalten for Livsforsikring, som senere ble solgt til forsikringsselskapet Baltica og skiftet navn til Danica Pension. I november 1994 overtok Danske Bank hele Baltica-koncernen.

Erik Bonnerup gik av med pensjon i 2000 og har siden vært medlem av flere regjeringsnedsatte kommissioner og råd, blant annet Strukturkommissionen.
Salar Jung II

**Salar Jung II**, egentlig **Laik Ali Khan** (født 1862, død 1889), var en hyderabadsk adelsmann, som var diwan i staten Hyderabad fra 1883 til 1887. Han overtok diwanembetet etter sin far Salar Jung I. 

Som sin far var Salar Jung II reformvillig og søkte å begrense det tradisjonelle byråkratiets makt. I hans statsministerperiode ble persisk erstattet av urdu som forvaltningsspråk. Salar Jung II var statsminister de første årene etter at nizam Mahbub Ali Khans ble gitt regjeringsfullmakter. De to hadde vokst opp sammen, men det oppsto motsetninger mellom dem og Salar Jung II måtte gå av. 

Salar Jung IIs sønn, Salar Jung III, var også statsminister i Hyderabad.

## Referanser
Salar Jung III

**Salar Jung III**, egentlig **Yusuf Ali Khan** (født 13. juni 1889 in Pune, død 2. mars 1949 i Hyderabad), var en hyderabadsk adelsmann, som var diwan i staten Hyderabad fra 1912 til 1914. Hans far og farfar var også statsministre.  

Salar Jung var diwan fra 11. juli 1912 til 1. desember 1914. Han overtok diwanembetet i en alder av 23 år. Statsministerperioden ble kort fordi nizam Osman Ali Khan foretrakk en svak statsminister. Da Salar Jung III gikk av, ble ingen ny diwan utpekt og nizamen styrte alene. 

Etter at han gikk av som statsminister viet Salar Jung III sin tid til å samle kunst. Samlingen ble en del av Salar Jung Museum i byen Hyderabad.

## Referanser
Bangu

**Bangu** er en bydel i Zona Oeste i Rio de Janeiro.

Bangu hadde 243&nbsp;125 innbyggere i 2010. Arealet er på 45,71 km².

## Referanser
Israel under OL

**[[Israel]]** deltok første gang i olympiske leker under Sommer-OL 1952 i Helsingfors og har siden deltatt i alle påfølgende sommerleker unntatt Sommer-OL 1980 i Moskva som de boikottet. Israel deltok i vinterlekene første gang under Vinter-OL 1994 på Lillehammer og har siden deltatt i samtlige vinterleker.

Ved München-massakren under Sommer-OL 1972 i München ble elleve israelske utøvere og ledere drept av den palestinske terrororganisasjonen Sort September.

## Medaljeoversikter

## Eksterne lenker
* Israels OL-statistikk på Olympedia.org
* Israels OL-statistikk  på Sports-reference.com
Flaget

**Flaget**, eller **Flaket**, er et vanlig navn på blant annet små havområder:

*Flaget (Flakstad og Vestvågøy) er en del av Norskehavet mellom Flakstadøya og Vestvågøya i Lofoten.
*Flaget (Lødingen) ligger utenfor kysten av Lødingen kommune som en del av Vestfjorden.
*Flaget (Vestvågøy) er en del av Norskehavet øst for Eggum i Lofoten.

*Flaket (Steigen) er navnet på havområdet mellom Engelvær og Måløya/Grøtøya i Steigen.

Andre betydninger:
*Flaget (Ringerike) er navnet på en kolle i Ringerike i Buskerud.

## Se også
*Flak
Musi

**Musi** er en sideelv til Krishna i delstaten Telangana i India. Musi har sitt opphav i åsene ved Anantagiri. Den flyter gjennom byen Hyderabad, der den deler gamlebyen fra den moderne storbyen, før den møter Krishna ved Wazirabad i distriktet Nalgonda. I 1920 ble det, som en del av flomkontrollarbeidet, anlagt et reservoar kalt Osman Sagar. Vannstanden har her avtatt i sommermånedene, blant annet på grunn av bruk av vann til avlinger, og sammen med kloakk og andre forurensninger har Musi blitt et miljøproblem for storbyen Hyderabad.

## Referanser
Barseldød

**Barseldød** er dødsfall hos kvinner i barsel, det vil si i forbindelse med en fødsel. Ifølge Verdens helseorganisasjon (WHO) er barseldød definert som dødsfall hos mor innen 42 dager etter avsluttet graviditet, der årsaken er relatert til eller gjort verre av graviditeten eller behandling gitt i forbindelse med denne, men ikke dødsfall som skyldes ulykker eller tilfeldigheter. Denne definisjonen er uavhengig av lengden på selve graviditeten, slik at dødsfall som resultat av aborter også regnes som barseldød. På verdensbasis skjer 45 % av alle tilfeller av barseldød innenfor 24 timer etter avsluttet graviditet.

## Historie
I historisk tid har barseldød vært en viktig og alminnelig dødsårsak for kvinner. I løpet av siste halvdel av 1800-tallet gikk dødstallene i forbindelse med barselfeber dramatisk ned i den vestlige verden, ikke minst takket være innsatsen til Dr. Semmelweis, som helt korrekt observerte at smitte fra syke kvinner med barselfeber og lik ble overført av uforsiktige leger og sykepleiere. 

Med innføringen av antibiotika rundt midten av 1900-tallet, sank barseldødeligheten ytterligere, og er i dag en marginal dødsårsak i industrialiserte land. I den tredje verden er derimot barseldød fortsatt en viktig dødsårsak blant kvinner, og fortsatt dør det rundt 1000 kvinner i barsel hver dag på verdensbasis.

## Årsaker
### Generelle årsaker

Barseldød har mange årsaker, og årsakene varierer fra land til land. I 2008 skjedde så mye som 99 % av alle barseldødsfall i utviklingsland, omtrent halvparten i Afrika sør for Sahara. Dødsfall er særlig utbredt blant unge mødre. En viktig årsak til barseldød er komplikasjoner ved selve fødselen, særlig blødning i forbindelse med utstøtingen av morkaken (etterbyrden) etter fødselen. De mange sår og rifter som gjerne oppstår i livmor og vulva under en fødsel kan bli infisert og gi barselfeber, som kan lede til blodforgiftning.  I dag kan slike infeksjoner enkelt behandles med antibiotika, men i første rekke forsøker man å hindre at infeksjoner oppstår med god hygiene hos helsepersonellet.

I enkelte tilfeller vil fødselskanalen i bekkenet være for trang (dystocia) i forhold til barnets hode eller skuldre. Allerede i antikken kunne dette løses ved et keisersnitt, som reddet barnet, men ikke moren. I dag er keisersnitt et relativt vanlig inngrep, med nær 100 % overlevelsesrate for moren.

### Dødsårsaker etter hyppighet
Ifølge Verdens helseorganisasjons rapport fra 2005, «Make Every Mother and Child Count», fordeler årsakene seg slik på verdensbasis:

* Alvorlig blødning – 25 %
* Infeksjon (såk. barselfeber) – 13 %
* Aborter foretatt av andre enn leger – 13 %
* Svangerskapsforgiftning – 12 %
* Manglende fremgang (dystocia) – 8 %
* Andre direkte årsaker – 8 %
* Alle indirekte årsaker (malaria, anemi, HIV etc) – 20 %

## Referanser


## Eksterne lenker
* «Livsfarlig å føde barn», fra *Aftenposten*, 14. januar 2009
Another World (videospill)

***Another World*** er et videospill skapt og utviklet av franskmannen Éric Chahi i 1991. Spillet solgte rundt en million eksemplarer på 1990-tallet og fikk mange lovord fra ulike bransjeorganisasjoner, både i sin samtid og i ettertid. Det ble utgitt av Delphine Software International.

Spillet ble opprinnelig utviklet for Amiga, Atari ST, Apple IIGS og DOS-plattformene, men hadde også stor utbredelser på Super Nintendo (fra 1992).

Spillet ble i 1994 etterfulgt av *[[Heart of the Alien]]*. Det må også nevnes at det populære franske spillet *[[Flashback (spill)|Flashback]]* har hentet mye av sin inspirasjon fra *Another World *og mange regner det som en uoffisiell oppfølger (begge er forøvrig utgitt av Delphine Software International).

## Handling
Hovedpersonen i spillet heter Lester Knight Chaykin, en ung genial fysiker. I begynnelsen av spillet ankommer Lester sitt høyteknologiske underjordiske laboratorium i sin Ferrari 288 GTO, og begynner med et eksperiment ved hjelp av en partikkelakselerator, og forsøker å rekonstruere det som skjedde når universet ble født. Umiddelbart før partiklene når den tiltenkte destinasjonen, slår et lyn ned i laboratoriet og forstyrrer hele forsøket. Dette forårsaker en uforutsett partikkelfusjon, og en eksplosjon. Lynet åpner et hull i tid og rom, og teleporterer Lester til en karrig, fremmed planet.

Etter å ha unngått en rekke farlige urfolk, blir Lester oppdaget og fanget av en gruppe humanoide romvesen, og ført til en underjordisk fangeleir. Lester stikker av sammen med en ukjent fange kjent som "Buddy" og de to må unngå sine fangevoktere, samtidig som de reiser gjennom en rekke farlige omgivelser. Karakterene må også slåss mot fremmede soldater og andre skapninger, samtidig som de løser forskjellige gåter for å overleve og komme seg unna.

## Referanser

## Eksterne lenker
*
Bergneset

**Bergneset** er et lite sted og en havn mellom tettstedene Nordkjosbotn og Storsteinnes i Balsfjord kommune i Troms. Et stort steinbrudd e.l. ligger innenfor europaveien E6 som går like ved. 

Firmaet *Bergeneset pukk og grus* holder til på stedet.
 
## Referanser
Hoopdans

**Hoopdans** eller **Hooping** er dans med rockering. Navnet kommer fra det engelske ordet for rockering: *Hula hoop*. 

Moderne hoopdans oppstod i USA på 2000-tallet, som en kombinert danse- og treningsform med store håndlagede rockeringer. Treningsformen har vokst i popularitet de siste årene på grunn av kombinasjonen av treningseffekten fra rockering med dans og lek. 
Amerikanske Hoopalicious og Hoopgirl er to av de mest anerkjente hoopdanserne og instruktørene innen hoopdans.

Det finnes et miljø for hoopdansere på internett. På Hooping.org samles hoopdansere fra hele verden for inspirasjon og nettverksknytting. 

Dansen har også kommet til Norge. I Oslo ble det etablert et miljø for hoopdans knyttet til gruppen Mad Moonrise Hoopdance, ledet av Benedicte Rasch (1982–2017). I Bergen stod Hoopdance Norge bak kurs; gruppen var nedlagt per 2022.

## Eksterne lenker
* Hoop dance video, madmoonrice.com
Fynmalerne

**Fynmalerne** eller **Fynboerne** var en gruppe danske kunstnere som utgjorde en kunstnerkoloni på Fyn i Danmark på begynnelsen av 1900-tallet. Gruppen gikk i samtiden også under betegnelsen *bondemalerne* ettersom de i stor utstrekning malte motiver fra dagliglivet.

En vesentlig del av malerne som var knyttet til gruppen var eller hadde vært elever hos Kristian Zahrtmann ved Kunstnernes Frie Studieskoler.

Kunstnere som var en del av kolonien i kortere eller lengre tid var blant annet Peter Hansen, Fritz Syberg, Johannes Larsen, Anna Syberg, Alhed Larsen, Jens Birkholm, Poul S. Christiansen, Christine Swane, Sigurd Swane og Karl Schou.
De tre sentrale skikkelsene var Johannes Larsen, Fritz Syberg og Peter Hansen.

Faaborg Museum har en stor samling verk av Fynmalerne.

## Referanser
Olaf Rose

**Olaf Volker Bernhard Rose** (født 1958 i Arnsberg) er en tysk politiker og historiker. 

Rose var NPDs kandidat ved presidentvalget i Tyskland 2012, hvor han fikk tre stemmer (tilsvarende NPDs representasjon i Forbundsforsamlingen). Siden 2009 har han også representert partiet i byrådet i byen Pirna i Sachsen.

## Bibliografi (utvalg)
* *Herdecker Chronik*, 1988
* *Carl von Clausewitz – Zur Wirkungsgeschichte seines Werkes in Rußland und der Sowjetunion 1836-1991*, 1995
* *Zeitfunken*, (med Tanja Schmidt) 1998
* *U 751 – Triumph und Tragödie eines deutschen U-Bootes*, 2002
* Martin Allen: *Churchills Friedensfalle*, (oversatt) 2003
* *Der Hetzer – Lord Vansittart und die britische Kriegspropaganda gegen Deutschland 1939-1945* , 2004
* Julius Schaub: *In Hitlers Schatten – Erinnerungen und Aufzeichnungen des Chefadjutanten ; 1925 – 1945*, (redaktør) 2010

## Referanser


## Eksterne lenker
* 
*  dr-olaf-rose.de
Foreningen av tolvte januar

**Foreningen av tolvte januar** er en norsk forening etablert i 2012 som arbeider for å bidra til offentlig oppmerksomhet rundt Norges asyl- og innvandringspolitikk, samt arbeide for en human, rettssikker og inkluderende behandling av flyktninger og asylsøkere i tråd med internasjonale konvensjoner og asylinstituttets intensjoner.

## Bakgrunn

I kjølvannet av arrestasjonen av papirløse Maria Amelie utenfor Nansenskolen den 12. januar 2011, kom en gruppe menneskerettighetsaktivister sammen for å bygge opp en forening som kunne fungere som motvekt og korrektiv til informasjon fra utlendings­myndig­hetene underlagt Justis- og beredskapsdepartementet. I tillegg til Maria Amelie-saken, involverte gruppen seg etterhvert i flere andre saker, blant annet Rahim Rostami og Drittan Kreshpaj.

På ettårsdagen for arrestasjonen av Maria Amelie ble foreningen formalisert. Foreningen ble etablert med en kjerne på 10-12 personer ledet av Egil Opsahl, og frontet av Karl Eldar Evang som foreningens pressetalsmann.

Interessen for Maria Amelie-saken førte til en intens diskusjon omkring deler av Norges innvandringspolitikk. «Tolvtejanuar-bevegelsen» på sosiale medier førte blant annet til etableringen av en egen forening, Foreningen av tolvte januar, som mener de søker en mer human, rettssikker og inkluderende behandling av flyktninger og asylsøkere. Motbevegelser med formål å føre en mer restriktiv asyl- og innvandringslinje resulterte også, men disse var mindre synlige i mediebildet.

I politikken foreslo SV at myndighetene skulle endre regelverket. Forslagene inkluderte å gi mulighet for å endre en asylsøknad til arbeids- og oppholdstillatelse for å forhindre at innvandrere blir låst i en gammel søknad, gi oppholdstillatelse til mindreårige innvandrere som har bodd ulovlig i Norge over lengre tid, og gi innvandrere med ulovlig opphold i landet lovlig opphold etter en viss tid.

Regjeringen, som SV også var en del av, mente imidlertid at enhver endring av regelverket som vil føre til at nye store grupper asylsøkere får opphold vil være uaktuelt. Regjeringen endret likevel regelverket, slik at det ble mulig å søke om arbeids- og oppholdstillatelse selv om man har blitt utvist fra landet.

## Referanser


## Eksterne lenker
* Norsk Folkehjelp , 27-feb-2012: «Sterk i sak – mild i form» 
* Vårt Land, 18-feb-2012: «De papirløses samfunn»
* Morgenbladet, 17-feb-2012: «Hvem er mest rettferdig?»	
* Morgenbladet, 2-feb-2012: «Dette kan ikke være riktig»
* Nettavisen, 1-feb-2012: «Hvis jeg blir drept, er det Norges ansvar»
Anna Syberg

**Anna Louise Birgitte Syberg** (1870–1914) var en dansk kunstmaler som sammen med sin ektefelle Fritz Syberg tilhørte fynmalerne.

Syberg var datter av maleren Syrak Hansen og søster til Peter Hansen, også han senere fynmaler. Sin første undervisning mottok hun av faren, senere ble hun utdannet i dekorasjonsmaleri, først på Faaborg tekniske skole og i 1890 fikk hun undervisning av Ludvig Brandstrup og Karl Jensen i København. Hun møtte sin senere ektefelle allerede som barn, da han var i arbeid som svenn i farens firma i Faaborg.

Fra 1892 til 1894 var hun porselensmaler på Den Kongelige Porcelænsfabrik.

Hun giftet seg med Fritz Syberg i 1894 og fikk til sammen syv barn med han. I 1902 flyttet paret til Kerteminde, hvor også malerne  Alhed og Johannes Larsen bodde.

I 1910 hadde ekteparet Syberg fått idéen til etableringen av Faaborg Museum, da Fritz Syberg hadde hatt et ekstraordinært salg av sine verk, men Anna Syberg fikk aldri sin del av æren for etableringen av museet. I dokumenter fra innkjøpskomitéen
til oppbygging av museet fremgår det at blant annet broren stemte i mot at hun skulle bli kjøpt inn til samlingen.

## Utstillinger
Fra 1898 til 1910 samt i 1913 stilte Syberg ut på Charlottenborg Forårsudstilling og i 1909 og 1913 også på Kunstnernes Efterårsudstilling. I 1912 var hennes verk med på Den Frie Udstilling.

I 1915, året etter at hun døde, avholdt Den danske Kunstforening en utstilling med flere av hennes verk, hvorav Faaborg Museum kjøpte seksten.

## Referanser

 
 



## Kilder
* Om Anna Syberg i Dansk Kvindebiografisk Leksikon

## Eksterne lenker
* 
*
Jamaica under OL

**[[Jamaica]]** deltok første gang i olympiske leker under Sommer-OL 1948 i London og har siden deltatt i samtlige sommerleker. Under Sommer-OL 1960 i Roma deltok de som en del av Den vestindiske føderasjonen. Jamaica deltok første gang i vinterlekene under Vinter-OL 1988 i Calgary og har deltatt i alle påfølgende vinterleker unntatt Vinter-OL 2006 i Torino.

## Medaljeoversikter

## Eksterne lenker
* Jamaicas OL-statistikk på Olympedia.org
* Jamaicas OL-statistikk  på Sports-reference.com
Puyang kullkraftverk

** Puyang kullkraftverk** er et kullkraftverk i provinsen Henan, i det sentral-nordlige Kina. Det har en installert produksjonskapasitet på 420 MW fordelt på to enheter a 210 MW hver.

## Se også
*Liste over verdens største kullkraftverk

## Eksterne lenker
* Electricity Restructuring in China: The Elusive Quest for Competition – Russell Pitman og Vanessa Zhang, USAs justisdepartement (April 2008). Besøkt 31. august 2010.
Jiaozuo Wanfang Aluminium kullkraftverk

:*Må ikke forveksles med [[Jiaozuo kullkraftverk]]*

** Jiaozuo (Wanfang) Aluminium (Smelter) kullkraftverk** er et kullkraftverk i provinsen Henan, i det sentral-nordlige Kina. Det har en installert produksjonskapasitet på 520 MW fordelt på fire enheter, hvorav to på 125 MW hver og to på 135 MW hver. Operatør er Wanfang Aluminium Co.

## Se også
*Liste over verdens største kullkraftverk

## Eksterne lenker
Sanmenxia kullkraftverk

** Sanmenxia kullkraftverk** er et kullkraftverk i provinsen Henan, i det sentral-nordlige Kina. Det har en installert produksjonskapasitet på 1&nbsp;800 MW fordelt på fire enheter, hvorav to på 300 MW hver og to på 600 MW hver. Det er konkrete planer om utbygging av ytterligere 2 x 1&nbsp;000 MW enheter.

## Se også
*Liste over verdens største kullkraftverk
Solvang hotell

**Solvang hotell** var et hotell på Eydehavn, bygget i 1917 og drevet av Karl Johan og Kari Anna Søderstedt. 

Hotellet var det første og eneste som har vært på Eydehavn, tidligere var det kun noen gjestgiverier rundt Neskilen i forbindelse med gruvedriften og seilskutebyggingen der på 1800-tallet. Solvang hotell ble bygget grunnet industrieventyret på Eydehavn med opprettelsen av Nitriden og Arendal Smelteverk i 1912, da det var behov for innlosjering. Hotellet ble bygget i tre etasjer med kvister og kjeller.

Heia som hotellet ble bygget på ble fort kalt for Hotellheia, og 100 år etter brukes fremdeles navnet, i tillegg til Hotellbakken, for bakken opp til der hotellet lå. Bakken/veien heter idag Elly Eides vei, oppklalt etter kona til Sam Eyde som sto bak opprettelsen av både Nitriden og smelteverket. 

Hotellet brant 20. mai 1933 og ble ikke reist igjen, men restene av grunnmuren står enda.

## Eksterne lenker
* Bilde av Solvang hotell hos Nasjonalbiblioteket
Xin’an kullkraftverk

** Xin'an kullkraftverk** er et kullkraftverk i provinsen Henan, fylket Xin'an i byprefekturet Luoyang, i det sentral-nordlige Kina. Det har en installert produksjonskapasitet på 1.410 MW fordelt på 8 enheter, hvorav seks på 135 MW hver og to på 300 MW hver.

## Se også
*Liste over verdens største kullkraftverk
Slå på hjul

**Slå på hjul** er en lek der det gjelder å slå på et ringformet hjul med en pinne slik at det holder seg rullende og oppreist på bakken så lenge som mulig. Aktiviteten er kjent siden oldtida i både Afrika, Asia og Europa. Ringene har vært av tre eller metall. Leken var vanlig i Norge før, ikke minst på veier og åpne plasser, både for gutter og jenter.


File:Berlin Painter Ganymedes Louvre G175.jpg|Den vakre Ganymedes i gresk mytologi framstilt med slåhjul som symbol på ungdom og med hane som kjærlighetsgave fra Zevs. Tegning fra attisk rødfigurkeramikk ca. 500-490 f. Kr.
File:Girl with a hoop.jpg|Maleriet «Jente med slåhjul» av Pierre-Auguste Renoir fra 1885.
File:Reif Spielzeug.jpg|Tysk gutt på 3-4 år med hjul og slåpinne ca. 1904. Gutten har matrosdress med paletot (dobbeltspent ytterfrakk) og guttekjole. Både slåhjul og matrossdress var populære da.
Fil:Dræggenstablå.jpg|Fra en oppvisning i Dræggens Buekorps i Bergen 2006 med to gamle lekehjuli av metall drevet av stenger med kroker istedenfor med slåpinner. 



## Se også
* Rokkering
* Ringspill
* Sjonglering
* Slå hjul, en akrobatisk bevegelse med kroppen

## Referanser


## Eksterne lenker
*
Sirið Stenberg

**Sirið Stenberg** (født 1968) er en færøysk politiker, som fra 2024 er partileder i Tjóðveldi. Hun sitter i Færøyenes landsstyre (regjeringen) med ansvar for utenriks- og kultursaker. Hun er også stedfortredende regjeringsleder.

## Liv og virke
Hun er utdannet sykepleier med videreutdanning i nyfødtsykdommer, amming og helsefremmende og sykdomsforebyggende arbeid for barn og unge.

Hun var sykepleier ved sykehuset i Hvidovre før hun vendte tilbake til Færøyene og begynte i hjemmesykepleien. I 2001 ble hun helsesøster på Suðuroy. Fra 2006 til 2008 var hun konstituert som leder ved fagutdanningen for helse- og omsorgsarbeidere på Færøyene.

### Politisk arbeid
Hun ble første gang innvalgt i kommunestyret i Vágs kommuna i 2008 og på Lagtinget i 2011. I perioden 2011–2015 var hun formann i Lagtingets kontrollkomité.

Fra 2015 til 2019 var hun helse- og indreminister i Aksel V. Johannesens første regjering. Mens Stenberg satt i regjering, møtte hennes kusine Óluva Klettskarð på Lagtinget.

Da hun gikk tilbake til tinget etter valget i 2019, ble hun nestformann i Lagtingets velferdskomité og medlem av Lagtingets justiskomité.

Etter valget i desember 2022 ble hun på nytt medlem av regjeringen med ansvar for sosial-, eldre-, kultur- og kirkesaker. I november 2024 ble Stenberg valgt til ny partileder i Tjóðveldi etter Høgni Hoydal. Noen måneder senere ble det foretatt omrokeringer i regjeringen, og Stenberg overtok etter Hoydal som utenriks- og næringsminister og stedfortredende regjeringsleder.

## Referanser
Pras Michel

**Prakazrel Samuel «Pras» Michel** (født 1972) er en amerikansk rapper. Han var med i gruppen The Fugees sammen med sin fetter Wyclef Jean i tillegg til Lauryn Hill. 

Han har også hatt en solokarriere, med hitlåter som «Ghetto Supastar».

## Diskografi
* *Ghetto Supastar* (1998)
* *Win Lose Or Draw* (2005)

## Referanser


## Eksterne lenker
* 
* 
*
Troas

**Troas** (gresk: Τρωας) er det historiske navnet på Bigahalvøya i det nordvestlige hjørnet av Tyrkia. I dag er det den tyrkiske provinsen Çanakkale som har sitt moderne navn fra provinshovedstaden Çanakkale. Den er omgitt av ved Dardanellene i nordvest, Egeerhavet i vest og adskilt fra resten av Anatolia av fjellpartiet som utgjør fjellet Ida. Troas har to hovedelver, Skamandros (dagens Karamenderes) og Simois, som går sammen i det området som inneholder ruinene av Troja. Grenikos, Kebren, Simoeis, Rhesos, Rhodios, Heptaporos og Aisepos var syv andre elver i Troas, og navnene på elvegudene som oppholder seg i hver sin respektive elv.

## Historie
Regionen som senere ble kjent som Troas ble kalt for *Wilusa* av hettittene. Denne identifikasjonen ble først fremmet av Emil Forrer, men ble i stor utstrekning bestridt av de fleste forskere på hettittene fram til 1983 da Houwink ten Cate viste at to fragmenter var fra den samme opprinnelige leirtavlen med kileskrift og i hans analyse av det gjenopprettede brevet fra oldtiden viste at Wilusa var korrekt plassert i nordvestlige Anatolia. I henhold til Trevor Bryce viste de hettittiske tekstene til et antall angrep fra *ahhiyawanere*, det vil si akajere, mot Wilusa i løpet av 1200-tallet f.Kr., hvilket kan ha medført at kong Walmu ble veltet.

Bryce har også rapportert at de arkeologiske undersøkelsene som ble gjort av John Bintliff på 1970-tallet har vist at et mektig kongedømme som hersket over nordvestlige Anatolia var basert i Troja. 

Kongene av Pergamum (i dag Bergama) avga senere området Troas til den romerske republikk. Romerriket under keiserdømmet ble området Troas en del av den romerske provinsen Asia. Under Det bysantinske riket ble det inkludert i *thema* (bysantinsk provins) av de egeeriske øyer. Etter at muslimene erobret Bysants ble Troas en del av sandsjaket Biga.

## I Det nye testamente
Apostelen Paulus besøkte Troas på sin reise i Lilleasia. Han refererte også til Troas da han ba sin medarbeider Timoteus om å dra fra Efesos: "Når du kommer, må du ta med deg kappen som jeg lot bli igjen i Troas hos Karpos, og bøkene, framfor alt pergamentrullene." Det var en reise på rundt 500 km. Paulus ble fulgt av Lukas.

## Referanser


## Litteratur
* Bryce, Trevor R. (1998): «The Trojan War: Myth or Reality», kapittel 14  i: *The Kingdom of the Hittites*. Oxford: Clarendon Press. ISBN 0-19-924010-8
Åbogen

**Åbogen** er ei bygd i Eidskog kommune. Bygda ligger nord i kommunen, ved kommunegrensa til Kongsvinger kommune.

Bygdefolkets samlingspunkt er Åbogen Bygdehus, som ligger ved fotballbana.
## Aktiviteter

### Baksjøløpet

Baksjøløpet er et årlig tur-/trimløp arrangert på Åbogen siden 1980. Løpet blir arrangert søndagen før påske. Det er kjent for å være den første konkurransen på Østlandet i løpesesongen, og tiltrekker seg konkurranseløpere fra store deler av Østlandet og deler av Sverige. Hovedtraseen er på 11 kilometer, og går delvis på grus og delvis på asfaltvei. Deltakere som går uten tidtaking, kan underveis velge om de vil gå en alternativ distanse på 6 kilometer.

### Grendeturnering

Andre helgen i august samles åboginger og folk fra syv nærliggende grender til en årlig grendeturnering for å finne ut hvem som har det beste fotballaget. Det har blitt arrangert Grendeturnering på Åbogen hvert år siden 1994. Etter at vinneren er kåret, blir det arrangert fest ved bygdehuset.

## Severdigheter

### Åbogen jernbanestasjon

Stasjonsbygningen på Åbogen ble opprinnelig tegnet for Mjøndalen stasjon, men ble altså bygget ved Grensebanen. Som de øvrige stasjonsbygninger på strekningen Kongsvinger–svenskegrensen er de tegnet av arkitekt Georg Andreas Bull. Hovedbygningen, godshuset, privetbygningen og uthuset er alle bygget i 1865. Bull ble Hovedbanens faste arkitekt i 1863, og overtok enkelte stilistiske detaljer etter forgjengerne Schirmer og von Hanno, blant annet godshusets knippespir.
Ved Grensebanens stasjonsanlegg er det lille privethuset spesielt bemerkelsesverdig. Det har en sirlig utført dekor, og et uvanlig mønespir med solkors som er bevart på Åbogen. Alle bygningene er holdt i sveitserstil.

### Vrangselva

Vrangselva er ei elv som renner fra Lierfløyta i Kongsvinger kommune, gjennom Eidskog kommune og videre over grensen inn i Eda kommune i Sverige hvor den renner ut i sjøen Hugn. Ved høy vannføring vil vann renne over vannskillet fra Glomma via Vingersjøen til Vrangselva.

### Olavskilden
Olavskilden er en kilde ved foten av Korskjølen på østsiden av Søndre Åklangen. Kilden kalles lokalt "Os-kjella". Tradisjonen sier at Olav den hellige hvilte der på sin reise gjennom bygda. Kilden er et fredet kulturminne.

## Referanser




## Eksterne lenker
*
Cargill

**Cargill** er et amerikansk næringsmiddelselskap.

## Virksomheter
### EWOS
EWOS (også kalt EWOS-gruppen,) er en av verdens største produsenter av fiskefôr med kontorer i Norge, Chile, Canada og Skottland. 96 % av fôret som produseres er laksefôr. Selskapet ble etablert i Sverige i 1931 og var heleid av Cermaq ASA frem til det ble solgt til oppkjøpsfondene Altor og Bain Capital i 2013. EWOS' hovedkontor ligger i Bergen. I 2011 hadde EWOS-gruppen 897 ansatte, et produksjonsvolum på over én million tonn fiskefôr, og en total omsetning på over ni milliarder kroner. Selskapets forsknings- og utviklingsselskap EWOS Innovation driver forskningen rundt fiskefôr.

EWOS AS er EWOS-gruppens norske selskap.

EWOS ble etablert i Sverige i 1931 av Erik Berggren, Victor Weyde og Olle Sjöstedt hvorav akronymet har sitt opphav. I begynnelsen var produksjonsvolumet lavt, men fra 1980 har selskapet i gjennomsnitt hatt en årlig økning i salgsvolum på 18 %.
I 2007 var selskapet det 13. største selskapet i bergensområdet målt i omsetning. EWOS produserer i dag fiskefôr til 28 forskjellige oppdrettsarter.

EWOS-gruppen er etablert med underliggende selskaper i de fire landene, samt et eget selskap som driver med forskning og utvikling. De fem er:
*EWOS AS &mdash; Selskapets avdeling i Norge, med hovedkontor i Bergen og med fabrikker i Florø (Sogn og Fjordane), Halsa (Nordland) og Bergneset (Troms).
*EWOS Ltd. &mdash; Avdelingen i Westfield utenfor Edinburgh, Skottland.
*EWOS Canada Ltd. &mdash; Avdelingen utenfor Vancouver, Canada.
*EWOS Chile SA &mdash; Avdelingen i Chile.
*EWOS Innovation &mdash; Selskapets forsknings- og utviklingsgruppe.

I 2010 etablerte EWOS seg også i Vietnam, som produsent av fôr til hvitfisken Pangasius.

EWOS Innovation AS er et selskap som driver med forskning og utvikling innen fiskerinæringen. Selskapet er en del av EWOS-gruppen som igjen er heleid av Cargill Inc. Etter Cargills oppkjøp av EWOS-gruppen høsten 2015 fra investeringsfondene Altor og Bain, er EWOS Innovation integrert i Cargills innovasjons sentre, og heter nå Cargill Innovation Center, Dirdal. Senterets hovedkontor ligger i Dirdal utenfor Stavanger. Det andre forskningssenteret, tidligere EWOS Innovation i Chile, nå Cargill Innovation Center, Colaco, ligger i Colaco i Chile. Høsten 2016 åpner selskapets største investering til nå, et fiskehelsesenter i Los Lagos regionen i Chile.

## Referanser


## Eksterne lenker
* EWOS' hjemmeside